ส่วนที่ 1

ข้อมูลสรุป (Executive Summary)

บริษัท สยามภัณฑ์กรุ๊ป จำกัด (มหาชน) เลขทะเบียนบริษัท บมจ. 612 มีสำนักงานใหญ่ตั้งอยู่เลขที่
488 ถนนนครสวรรค์ แขวงสี่แยกมหานาค เขตดุสิต กรุงเทพมหานคร โทรศัพท์ 0-2280-0202-17
โทรสาร 0-2280-6305 มีทุนจดทะเบียน 345 ล้านบาท เรียกชำระแล้วเต็มมูลค่า (หุ้นสามัญ
34,500,000 หุ้น มูลค่าที่ตราไว้หุ้นละ 10 บาท)

บริษัทประกอบธุรกิจเป็นตัวแทนจำหน่ายสินค้าประเภทน้ำมันหล่อลื่น จาระบี และแบตเตอรี่
ซึ่งผลิตโดยบริษัทย่อยทั้ง 3 บริษัท ได้แก่ บริษัท พรีเมีย ลูบริแค้นท์ จำกัด, บริษัท
สยามลูบริแค้นท์อินดัสทรี่ จำกัด และบริษัท สยามแบตเตอรี่อินดัสทรี่ จำกัด ตามลำดับ
โดยจะทำการจำหน่ายสินค้าให้กับลูกค้าทั่วไปในประเทศ และลูกค้าต่างประเทศ (ตามแนวชายแดน)
โดยใช้เจ้าหน้าที่การตลาดของบริษัทฯ เป็นช่องทางในการจัดจำหน่ายที่สำคัญ นอกจากนี้บริษัทย่อยทั้ง
3 จะทำการจำหน่ายสินค้าให้กับลูกค้าเฉพาะเจาะจงชนิดสินค้า (OEM)
และลูกค้าต่างประเทศอีกทางหนึ่งด้วย ทั้งนี้ในปี 2545
บริษัทและบริษัทย่อยยังคงลักษณะการประกอบธุรกิจเกี่ยวกับผลิตภัณฑ์ การบริหาร การตลาด
และการผลิต เช่นเดียวกับที่ดำเนินงานมาในปีก่อน

ผลการดำเนินงานของบริษัท สยามภัณฑ์กรุ๊ป จำกัด (มหาชน) และบริษัทย่อย ในปี 2545
มียอดรายได้จากการขายลดลงเล็กน้อยจากปี 2544 โดยในปี 2543-2545 มีรายได้จากการขาย
2,370.06, 2,374.00 และ 2,350.80 ล้านบาท มีกำไรสุทธิ 373.09, 233.81 และ
259.64 ล้านบาท และมีมูลค่าตามบัญชีต่อหุ้นเป็น 45.07, 47.35 และ 51.87 บาท/หุ้น
ตามลำดับ นับว่าทางบริษัทยังคงสามารถทำผลประกอบการได้ดีขึ้นจากปีที่ผ่านมา
ซึ่งเป็นผลมาจากความตั้งใจและมุ่งมั่นในการพัฒนาการบริหารงานทุกด้านให้ดีภายใต้สภาวะเศรษฐกิจที่เริ่มฟื้นตัว
โดยเน้นในการพัฒนาคุณภาพสินค้า การบริการที่ดีแก่ลูกค้า
การส่งเสริมการขายภายในประเทศอย่างต่อเนื่อง
และความมุ่งมั่นในการพัฒนาสินค้าเพื่อให้ตรงกับความต้องการของตลาดต่างประเทศ
ทั้งนี้กำไรสุทธิของบริษัทในปี 2545 ที่เพิ่มขึ้นจากปี 2544
มีสาเหตุมาจากการเพิ่มขึ้นของรายได้อื่นๆ, การลดลงของต้นทุนการผลิต
และการควบคุมค่าใช้จ่ายต่างๆ ได้อย่างมีประสิทธิภาพมากขึ้น
ถึงแม้ว่าจะมีรายจ่ายเพิ่มขึ้นจากเงินชดเชยตามสัญญารับประกันการจัดหาวัตถุดิบและการซื้อขายผลิตภัณฑ์
ซึ่งเป็นรายการพิเศษในปี 2545 อีกจำนวน 23.06 ล้านบาท ก็ตาม

และจากผลประกอบการของบริษัทและบริษัทย่อยที่อยู่ในเกณฑ์ค่อนข้างดีมาโดยต่อเนื่อง
ส่งผลให้ทางบริษัทยังคงมีสภาพคล่องทางการเงินในระดับสูง และมีภาระหนี้สินอยู่ในระดับที่ต่ำ
เป็นผลให้สินทรัพย์สุทธิตามบัญชีของบริษัทและบริษัทย่อยเพิ่มขึ้นจากปี 2543 ถึง 2545 จาก
1,554.85 เป็น 1,633.42 และ 1,789.63 ล้านบาทตามลำดับ

สำหรับระบบการบริหารงานภายในของบริษัท บริษัทและบริษัทย่อยได้นำระบบประมวลผลทางสถิติ
(SAP) มาใช้ในการบริหารงานตั้งแต่ต้นปี 2542
เพื่อมุ่งเน้นให้เกิดความรวดเร็วและความมีประสิทธิภาพในการประมวลผลการทำงานของทุกหน่วยงานในองค์กร
นอกจากนี้บริษัทได้จ้างผู้เชี่ยวชาญจากภายนอกมาทำหน้าที่เป็นหน่วยงานตรวจสอบภายในเพื่อทำหน้าที่ตรวจสอบระบบการทำงานของบริษัท
โดยมีการประเมินผลการปฏิบัติงานและมีรายงานเสนอฝ่ายบริหารของบริษัททุกเดือน
ซึ่งผลการตรวจสอบในระยะ 2 ปีที่ผ่านมา ผู้ประเมินไม่พบว่ามีข้อบกพร่องที่มีนัยสำคัญ
และบ่งบอกถึงความบกพร่องของระบบการบริหารแต่อย่างใด

อนึ่ง กลุ่มบริษัทสยามภัณฑ์กรุ๊ป จำกัด (มหาชน)
ได้มีการดำเนินการปรับปรุงพัฒนาประสิทธิภาพในการผลิตน้ำมันหล่อลื่น และแบตเตอรี่
รวมทั้งดำเนินโครงการขยายกำลังการผลิตจาระบีเสร็จสิ้นเป็นที่เรียบร้อยแล้ว
สำหรับในส่วนของระบบ Blending & Filling
บริษัททดลองเดินเครื่องและใช้ผลิตจาระบีได้อย่างเป็นที่น่าพอใจ
ซึ่งการดำเนินการปรับปรุงและพัฒนาประสิทธิภาพดังกล่าวข้างต้นเป็นไปตามวัตถุประสงค์ของการใช้เงินที่ได้รับจากการเพิ่มทุนตามที่ได้แจ้งไว้ในแบบรายงานการเพิ่มทุนและหนังสือชี้ชวน